ባለስልጣኑ በ33 ድርጅቶች ላይ ርምጃ ወሰደ
አዲስ አበባ፡- በ33 የምግብ አምራችና አስመጪ ድርጅቶች ላይ ርምጃ መውሰዱን የኢትዮጵያ የምግብና መድሃኒት ቁጥጥር ባለስልጣን አስታወቀ፡፡ ባለስልጣኑ የተቋሙን የ2011 እቅድ አፈፃፀም እና የ2012 እቅድ አስመልክቶ ትናንት በመስሪያ ቤቱ መሰብሰቢያ
አዳራሽ ጋዜጣዊ መግለጫ በሰጠበት ወቅት የህዝብ ግንኙነትና ኮሙዩኒኬሽን ዳይሬክተሩ አቶ ሳምሶን አብርሃም እንደተናገሩት፤ ህገ ወጥ
ተግባራት ሲያከናውኑ በተገኙ ተቋማት ላይ የተለያዩ እርምጃዎች ተወስዷል፡፡ “ህገወጥ ተግባራትን በፈፀሙ አካላት ላይ ምርቶችን ከማስወገድ አንስቶ፤ ተቋማቱን እስከ ማዘጋት ደርሰናል”
ያሉት የህዝብ ግንኙነት ሃላፊው፤ ከዘርፉ የማስወጣት እና በህግ የመጠየቅ ሥራ መሰራቱንም ተናግረዋል፡፡ ተቋሙ ከተለያዩ የህብረተሰብ ክፍሎች የሚሰጡ ጥቆማዎችን መሰረት በማድረግ መድሃኒት፤ እንዲሁም ምግብ አስመጪዎች
ላይ ፍተሻዎችን በማድረግም በተቋማት ላይ እርምጃ የመውሰድ ስራ እየሰራ ነው፡፡ የታሸጉ ምግቦች በብዛት በበረሀ ስለሚገቡ ወደ አደገኛ ኬሚካልነት እንደሚቀየሩና በህብረተሰቡ ላይም ከፍተኛ
የጤና ጉዳት፤ እንዲሁም ማህበራዊና ኢኮኖሚያዊ ቀውስ እንደሚያስከትሉ ገልፀው፤ በበጀት ዓመቱ ከአያያዝ፤ ከአጓጓዝ፤ እንዲሁም በተለያዩ
ችግሮች በመግቢያ መውጫ ፍተሻ፤ በህብረተሰቡ ጥቆማ፤ እንዲሁም ድንገት በተደረገ ፍተሻ አራት ሺህ 763 ነጥብ 6 ቶን ምግብ መያዙን፤
31 ነጥብ 6 ሚሊዮን መድሀኒት ላይ የማስወገድ ስራ መስራቱን ተናግረዋል፡፡ የባለስልጣን መስሪያ ቤቱ የመድሀኒት ተቋማት ኢንስፔክሽን ዳይሬክቶሬት ዳይሬክተር አቶ ጌታቸው ገነቴ በበኩላቸው፤ መስሪያ ቤታቸው ህገወጥ አካላትን ለመያዝና ወደህግ ለማቅረብ ከፌዴራል ፖሊስና ከሌሎችም ከሚመለከታቸው አካላት ጋር በመተባበር እየሰራ መሆኑን ጠቁመው፤ በቀጣይ ዓመትም ይህንኑ አጠናክረው እንደሚቀጥሉ አመልክተዋል፡፡አዲስ ዘመን ነሀሴ 17/2011 ዳግማዊት ግርማ